Fusta, pintura i natura a l’exposició d’Enric Mir – Teatre Nu\nTeatre Nu,La Casa del Teatre Nu,Programació,Vincles amb el territori,Notícies\nN’hi ha prou amb intercanviar-hi un parell de paraules per adonar-se que el que fa l’Enric Mir amb les seves creacions és pura passió. Ja fa uns quants caps de setmana que el nostre veí de Tous exposa a La Casa del Teatre Nu una sèrie de pintures i fustes artesanes que tenen la natura com a element comú.\nL’exposició, que teniu temps de veure fins a finals de març, està oberta els divendres i dissabtes de 18 a 20h i els diumenges d’11:30 a 13:30h. Hi podreu trobar uns 15 olis sobre fusta i sobre tela, quatre volums pintats o pintures dimensionades, i una vintena de peces d’artesania fetes de fusta reciclada i tractada. L’Enric explica que fer aquest tipus de peces de fusta el permet aïllar-se una mica del que sempre havia fet -la pintura- i “canviar de xip”, ho troba molt entretingut. “Cada fusta té les seves necessitats i la seva bellesa, i quan la manipulo em duu cap a un lloc o un altre”, diu l’Enric, que considera el procés de creació com un diàleg: “Vaig amb una idea preconcebuda, però a mesura que creo m’agrada explorar… les peces van adquirint la seva personalitat”.\nL’Enric Mir va néixer a Tarragona el 1944, va estudiar Belles Arts i va fer de professor durant tres anys a l’Escola de Belles Arts de Barcelona. S’ha dedicat més de 40 anys al disseny gràfic, i entre les seves feines més destacades hi ha la de dissenyador per a Edicions 62. Tot i així, sempre ha estat lligat al món plàstic: a la forma, al color… Ara torna a la pintura i es dedica exclusivament a això.\nA l’Enric li agrada donar una segona vida a les fustes quan les troba, per exemple, en contenidors. “A la gent quan una cosa és vella ja no li agrada, i a mi quan m’agrada és precisament quan ho comença a ser, perquè jo crec que quan és vella té història, té una mica més d’ànima”, diu. I és que la fusta ja té la seva pròpia història, és matèria viva, orgànica, però tal com diu ell, també té la història que li vulguem donar nosaltres.\nA banda de la fusta, a l’exposició també hi ha pintures amb fulles, camps, flors, etc. L’Enric va deixar de pintar paisatges per fixar-se en les coses petites: “M’agrada treure l’ànima de les coses petites, per a mi són molt importants ara mateix”.\nAlgunes de les peces ja s’han venut i, a banda de la il·lusió que això suposa per a l’artista, per a ell el millor és que la gent s’hi acosti i parlar una estona amb els visitants. Està entretingut i divertit, diu! “Estic molt content perquè m’ho passo bé, xerro amb gent que conec i que no conec, em pregunten, s’interessen pel que faig i jo els ho explico”.\nDes del Teatre Nu us recomanem aprofitar aquests dos darrers caps de setmana que l’exposició estarà oberta per acostar-vos-hi, veure les peces i, si voleu també, parlar amb l’Enric! Si us interessa l’art, aquesta exposició té peces artesanes tan originals, diverses i fetes des de l’ànima que us podem assegurar que valdrà la pena venir!\nRecordeu: Divendres i dissabtes de 18 a 20h, i diumenges d’11:30 a 13:30. Entrada lliure i gratuïta, amb totes les mesures de seguretat garantides. Us hi esperem!


Al peu d'aquesta notícia trobareu un arxiu en format PDF amb tota la programació.\nPlaymobil i panera a la Biblioteca\nAvui dimarts, 6 d’abril, la Biblioteca can Llaurador inaugura una exposició sobre La llegenda de Sant Jordi feta amb figuretes de Playmobil. La proposta és obra de Josep Maria Serra i compta amb el suport d’Òmnium Cultural. També avui comença el termini per participar en el tradicional sorteig de la panera de Sant Jordi. Per concursar-hi, n’hi ha prou de demanar en préstec cinc documents –llibres, còmics, música o pel·lícules– fins al dia 30.\nGimcana de frases fetes\nDel 9 al 19 d’abril, Òmnium Cultural i l’Oficina de Català organitzen una gimcana lingüística. Es tracta de recopilar les butlletes que trobareu als centres educatius, La Unió, la Biblioteca i la llibreria El papu de paper i esclarir el significat de les frases fetes que contenen. El dia 25 se sortejarà un diccionari entre la concurrència.\nEl dia 9, a les 19h, La Unió inaugurarà la mostra titulada A escena, personatges brossians, dedicada a la transversalitat de l’obra de Joan Brossa mitjançant poemes escrits i visuals, cartells i tota mena d’objectes al·legòrics sobre el món actual i les injustícies socials.\nTambé a La Unió, diumenge 2 de maig, a les 12h, el Mag Hausson s’endinsarà en l’univers màgic de Brossa a través de jocs de mans, un audiovisual i una xerrada sobre els aspectes referencials de la seva obra.\nEl dia 22, la Biblioteca acollirà a les 17h una activitat familiar relacionada amb l’exposició de Playmobil, seguida, a 19h, de l’espectacle titulat La dona que sonava mariatxi: una fusió de música i relats amb la rapsoda Assumpta Mercader i el guitarrista Pau Romero.\nL’endemà divendres, diada de Sant Jordi, Caritas Teià omplirà de 17 a 20h el pati de la rectoria de llibres d’ocasió, roses i plantes aromàtiques amb finalitats solidàries. L’activitat es repetirà dissabte de 10 a 14h i de 17 a 20h, i diumenge al matí.\nAquest mes, La Unió ofereix dues propostes per a tots els públics diumenge al migdia.\nEl dia 11, hi tindrà lloc Magic cocktail, un espectacle en què es combinen els trucs de tota la vida i les tècniques contemporànies, a càrrec del Mag Hausson.\nEl dia 18 serà el torn de La filla del senyor Bianchi, un personatge creat per Gianni Rodari ben decidit a trobar nens i nenes que vulguin escoltar contes per evitar que desaparegui el món de la fantasia.\nDiumenge 25 se celebrarà, a La Unió, l’acte de lliurament de premis de la 38a fase local de la Mostra Literària.\nAquest abril, la Biblioteca ha programat tres sessions de L’hora del conte, dues en català i una en anglès.\nDimarts 13 a les 18h, la rondallista Mercè Armengol explicarà les aventures de la nena Missé a la Biblioteca. El dia 20, també a la tarda, la narradora Eva González relatarà la història de El drac del riu. Per últim, el dissabte 24 d’abril, a les 11h, la companyia Kids & Us posarà en escena Mousy and the big red ball, una storytime per a infants d’1 a 5 anys.\nPoesia i relats per a adults\nSense sortir de la Biblioteca, el dia 15 a les 18h tindrà lloc la trobada mensual del Racó poètic, el grup local d’afeccionats a la lírica. Dilluns 19, a les 19h, l’autor Pere Piquet presentarà el seu llibre de relats breus Entre el cel i l’infern, amb grans dosis d’ironia. Dimarts 27, a les 19h, el poeta Raúl Castro Aguirre farà un recorregut divertit i magistral per una selecció de fragments amorosos, eròtics, humorístics i existencials amb Poesía, ¿Estás ahí? I el dia 29, a les 19, la dramaturga Elisenda Guiu conduirà una sessió del Club de lectura sobre L’emperadriu del Paral·lel.\nPer celebrar el Dia Internacional del Teatre, el 10 d’abril tindrà lloc a La Flor de la Palma la representació d’Una gran ofensa, coproduïda per El Terrat.\nEl dia 16, el jardí de ca la Cecília serà escenari d’una nova edició del festival Maria Canals. Durant tota la jornada, la Fundació que duu el seu nom hi instal·larà un piano perquè tots els veïns i veïnes puguin tocar-lo o gaudir del seu so.\nEl Dia Internacional de la Dansa aterrarà a Teià, de la mà de tres espectacles. El dia 29, a les 19h, el ballarí i coreògraf Marc Borràs dirigirà una master class de moviment i dansa a l’aire lliure, a l’era de la masia can Llaurador. L’endemà divendres, a les 20h, Ariadna Peya i Marc Soler representaran l’obra Des-espera, en un indret encara pendent de confirmar. I el dia 2 de maig, com a colofó, Boris Ribas i Olga Lladó oferirà un tast de 15 minuts del seu nou projecte escènic, Spiralis, a la plaça de Sant Martí. A continuació, s’obrirà un col·loqui amb els autors.\nSC2021 - Tríptic activitats.pdf


Pai Mu Tan - Viquipèdia, l'enciclopèdia lliure\nEl Pai Mu Tan o Bai Mu Dan o Baimudan és un te blanc xinès que és una versió més barata del Yinzhen amb menys brots i més fulla, i que es produeix a la primavera. És considerat un dels millors tes blancs. El te es desenvolupa normalment a les muntanyes de la província de Fujian a la Xina a partir del Da Bai o arbres de te Blancs Grans.\nDel te blanc només es recullen els brots, abans que s'obrin a la primavera, ja que és en aquell moment quan tota l'energia i els nutrients de la planta es concentren en els brots. Després de ser recollits a mà, es deixen assecar a l'aire lliure, sobre draps de seda, per tal que s'evapori l'aigua i es mantinguin així totes les seves propietats.\nEl seu color és d'un verd pàl·lid amb un finíssim borrissol blanc d'on treu el seu nom. Conté poca teïna, aproximadament la meitat que el te verd. De sabor suau i aromàtic.\nObtingut de «https://ca.wikipedia.org/w/index.php?title=Pai_Mu_Tan&oldid=18363621»\nLa pàgina va ser modificada per darrera vegada el 19 abr 2017 a les 02:17.


Neguit de pantorrilla: Diàleg de les Verges Negres de Polònia i Catalunya\nJa que demà, 27 d'abril, és la Verge de Montserrat, patrona dels catalans i estimada per tots nosaltres, he espigolat versos del "Diàleg de les Verges Negres de Polònia i Catalunya" escrit per Carles Pi i Sunyer.\nLa Verge de Montserrat i la de Czestochowa ens ofereixen un diàleg on comenten les persecucions a què les dues han estat i estan sotmeses. I es volen consolar com quan diuen: "una pàtria sotmesa i no perduda". Val la pena llegir-lo sencer!\nDe Verges Negres n'hi ha força, molt conegudes, però que es parlin entre elles només en tenim aquestes dues...\nMontserrat és el nom que me posaren,\nper naixença i poder sóc catalana,\nCatalunya és la terra que m'estimo,\ni els catalans em volen per Patrona.\n...davant l'abús de força que condemna\na opressió i servitud dos pobles lliures.\nPotser els pobles perseguits sens treva\nque combaten, tossuts, al llarg dels segles\nun fat advers davant del qual no es vinclen,\nrebels com són, estimen Verges negres!\nPotser la pàtria, trista i desvalguda,\nafinada pel dol, net de culpes,\nlliure del pes feixuc de la matèria,\nserà la que ambicionen nostres somnis,\ni sense fang podrà volar més alta.\nMai no és un llast la imatge de la terra!\nÉs pels homes tan bella i tan humana,\nque com més lluny en són, més se l'estimen,\ni re els podria consolar de perdre-la.\nLes pàtries són la terra i són els homes\nfets unitat al llarg de les centúries...\npaisatge i esperit, bressol i tomba,\nla pedra i la cançó, estrella i falda...\nUn deure, un dret, dolor, consol i joia,\nsacrifici de mort i raó de vida,\nun amor compartit, una fe santa.\nSón la viva expressió d'un llarg miracle,\ni és anar contra Déu l'anar contra elles.\nMoltes felicitats a totes les Montses, Montserrats, Muntsa...\nTeniu la sort de tenir una patrona que tots recordem i tots implorem, en penes i alegries, encomanant-li tots els qui estimem i recordem.\nA més, pel fet de ser "moreneta" no és racista, i molts immigrants s'hi poden sentir identificats. Si això com a mínim es notés en els vots i en la parla ...\nQue passeu un feliç dia!!!!\nDiàleg de les Verges Negres de Polònia i Catalunya...


CiU i ERC: Comença el desglaç\nLa transició nacional de CiU, els canvis a la direcció i estratègia d'ERC i l'escenari després del 20-N faciliten l'acostament entre els dos partits\n1 min. Barcelona 24/09/2011 02:32\n260x366 Les bases de CiU i ERC s'han trobat treballant juntes en el procés de consultes d'independència / JORDI PIZARRO JORDI PIZARRO Les bases de CiU i ERC s'han trobat treballant juntes en el procés de consultes d'independència / JORDI PIZARRO JORDI PIZARRO\nMoviments de fons en el mapa polític català. Les direccions de CiU i ERC han donat mostres que tenen intenció de deixar enrere anys de ressentiments i retrets mutus per iniciar un període de distensió que per ara es concentra exclusivament en el terreny de les declaracions públiques, però també amb converses amb la màxima discreció.\nEl procés es pot accelerar en funció de l'escenari després del 20-N. El discurs de transició nacional d'Artur Mas i l'objectiu del concert econòmic, la renovació dels líders i les estratègies d'ERC i una eventual majoria absoluta del PP a Madrid són les claus.\nAques escenari arriba després del daltabaix electoral d'ERC i la renovació de l'executiva i després d'una llarga cronologia i plena d'alts i baixos.\nPodeu llegir el reportatge i la cronologia a l' ARA PREMIUM.


Prové de la Universitat d'Alacant i es podrà veure fins al 3 de desembre\nUn moment de la inauguració a la FEPTS. FOTO: UdL\n#PrimaveraMusical: La música valenciana reviscola, és la mostra que des d'avui i fins el proper 3 de desembre es podrà veure a la planta baixa de la Facultat d'Educació, Psicologia i Treball Social (FEPTS) de la Universitat de Lleida (UdL). Originària de la Universitat d'Alacant (UA), aquesta exposició arriba a Lleida de la mà de l'Institut de Llengües de la UdL després d'haver-se exhibit el curs passat al campus alacantí de Sant Vicent del Raspeig.\nLa mostra recorre les dos últimes dècades de la música valenciana des de la panoràmica del moviment de reviscolament que s'hi està produint els darrers anys. A través d'una sèrie de panells temàtics i vitrines amb llibres, revistes i marxandatge, hi descobrirem els grups de música, els artistes i les seues cançons. A més, el web primaveramusical.ua.es hi afegeix informació gràfica i audiovisual amb llistes de reproducció de YouTube i les activitats complementàries que s’han fet des que es va inaugurar l'exposició a Alacant i les que es faran en cada itinerància.\n#PrimaveraMusical: La música valenciana reviscola també mostra les connexions de la música amb la literatura, l'art gràfic, el visual, les publicacions periòdiques, i les relacions amb l'àmbit familiar i els vincles amb la universitat, sobretot perquè molts d'aquests músics abans han estat universitaris.\nL'exposició l'han inaugurada avui el vicerector de Cultura i Extensió Universitària de la UdL, Joan Busqueta Riu: el director del Servei de Llengües de la UA, Ferran Isabel i Vilar, i el comissari de l’exposició, David Garcia Sirvent, que ha fet una visita guiada.\nAbans que a la UdL, la mostra s'ha exhibit al festival de música Feslloc, a Belloc (Castelló), l'Aplec dels Ports, a Forcall (Castelló), a la Universitat Miguel Hernández d'Elx, a la fira Trovam a Castelló de la Plana i a diversos centres de secundària del País Valencià.\nVídeo: Inauguració de la Mostra #PrimaveraMusical: La música valenciana reviscola


Ja es pot consultar la guia d’activitats d’estiu de 2022 | Noticias Baix Llobregat\nInicio Actualidad Ja es pot consultar la guia d’activitats d’estiu de 2022\nJa es pot consultar la guia d’activitats d’estiu de 2022\nA partir d’aquesta setmana, ja es pot consultar l’oferta d’activitats d’estiu de 2022, però el període d‘inscripcions serà a finals de maig. Es farà de manera esglaonada a partir dels dies 23, 24, 25 i 26 del mes vinent, per facilitar-ne els tràmits a la ciutadania.\ndilluns, 25 abril, 2022 – 12:30\nDes d’aquesta setmana, ja es pot consultar la guia de les activitats d’estiu al Prat de 2022 per a infants i joves al web elprat.cat/viulestiu . La guia recull tota l’oferta d’activitats d’estiu que, com cada any, organitzen l’Ajuntament i les entitats de la ciutat de diferents àmbits (esportives, culturals…). Es tracta d’activitats com ara colònies, casals, campus esportius o dedicades a la natació, la vela, el teatre, la música, el dibuix o la pintura, entre d’altres.\nCanvis en el sistema d’inscripció\nSi bé l’oferta d’activitats d’estiu es pot consultar des d’aquesta setmana, el període d’inscripció es farà a finals de maig. Es farà de manera esglaonada per facilitar els tràmits a la ciutadania, a partir dels dies 23, 24, 25 i 26 de maig a partir de les 9 h, tal com s’indica a continuació.\nA partir del 23 de maig: es fan les inscripcions a les activitats de futbol i bàsquet.\nA partir del 24 de maig: a la resta d’activitats esportives i cursets de natació.\nA partir del 25 de maig: a les activitats d’educació.\nA partir del 26 de maig: a les activitats de lleure i cultura.\nLes inscripcions es podran fer a través d’Internet, a través del web online.elprat.cat. Cal recordar que és necessari estar registrat a la plataforma abans de començar el procés d’inscripció. Les inscripcions seguiran obertes al llarg de l’estiu, mentre hi hagi places disponibles per a cadascuna de les activitats.\nPer a les inscripcions presencials, caldrà consultar l’horari de l’entitat on es realitza cada activitat.\nSi necessiteu assistència per fer el tràmit online, podeu trucar a l’OAC360, al telf. 93 595 44 14, de dilluns a divendres, de 8 a 20 h.\nJa el passat mes de febrer va tenir lloc el període de sol·licituds dels ajuts municipals per a les activitats d’estiu de 2022, i també per a les extraescolars del curs vinent. En total, per aquests dos conceptes, l’Ajuntament ha destinat enguany 344.000 euros en ajuts, amb què vol garantir la igualtat d’oportunitats en l’accés a aquest tipus d’activitats.\nLes famílies beneficiàries d’aquests ajuts poden realitzar inscripcions per a activitats d’estiu per a qualsevol de les activitats que apareixen a la guia publicada avui. També poden inscriure els seus fills i filles a les activitat de les entitats de lleure del Centre Sant Pere i Sant Pau, l’Agrupament Escolta i Guia (AEiG) Anton Vilà, l’AEiG Conxita Busquets i l’Associació Delta Llobregat, així com als cursets de natació, al casal de fitness i els casals que organitza l’Ajuntament del Prat.\nArtículo anteriorL’Ajuntament de Cornellà inicia la campanya ‘Enfortir Cornellà’ per empoderar la ciutadania i posar en valor els projectes de ciutat\nArtículo siguienteMobilitat i dansa protagonitzen dues grans activitats al carrer aquest cap de setmana